**กสอ. จับมือ JICA หนุนการสร้างระบบเครือข่ายการให้บริการ SMEs ทั่วประเทศ**

10 กันยายน 2561 – กรุงเทพฯ : นายกอบชัย สังสิทธิสวัสดิ์ อธิบดีกรมส่งเสริมอุตสาหกรรม เป็นประธานการประชุมคณะกรรมการสนับสนุนการดำเนินโครงการ RISMEP ครั้งที่ 2 / 2561 ภายใต้กรอบความร่วมมือ Follow-up Cooperation ระหว่าง JICA กับกรมส่งเสริมอุตสาหกรรม ซึ่งจะสิ้นสุดการดำเนินงานภายในเดือนกันยายนนี้ ณ ห้องประชุมโซนบี ชั้น 6 อาคารกรมส่งเสริมอุตสาหกรรม โดยมี Mr.Miyoshi ผู้แทน JICA สำนักงานประเทศไทย Mr.Yamazaki ผู้แทน JICA สำนักงานกรุงโตเกียว Ms.Oikawa หัวหน้าคณะผู้เชี่ยวชาญญี่ปุ่นโครงการ RISMEP และผู้บริหารระดับสูงของ กสอ. เข้าร่วมการประชุมดังกล่าว

ผลการดำเนินงานโครงการ RISMEP ใน 21 จังหวัดทั่วประเทศ ก่อให้เกิดการพัฒนากลไก RISMEP ในแต่ละพื้นที่ สามารถสร้างเครือข่ายส่งเสริม SMEs ที่มีความเข้มแข็ง และยกระดับคุณภาพการให้บริการแก่ SMEs ตลอดจนวิสาหกิจชุมชนได้อย่างมีประสิทธิภาพ เกิดการพัฒนาเครื่องมือและรูปแบบการส่งเสริมวิสาหกิจที่สะท้อนกับอัตลักษณ์ของแต่ละพื้นที่ จนส่งผลให้เครือข่ายเหล่านี้สามารถสนับสนุนวิสาหกิจต่างๆ ในพื้นที่ของตนเอง ในรอบปีที่ผ่านมา คิดเป็นมูลค่ารวมมากกว่า 79 ล้านบาท

การสร้างกลไก RISMEP กสอ. ได้รับความร่วมมือทางวิชาการจาก JICA ในการส่งผู้เชี่ยวชาญญี่ปุ่นมาถ่ายทอดองค์ความรู้ในการสร้างเครือข่าย และพัฒนากระบวนการเพิ่มประสิทธิภาพการให้บริการแก่ SMEs ในระดับท้องถิ่นในลักษณะ One-stop Service และการให้บริการปรึกษาแนะนำโดยทีมให้คำปรึกษาของเครือข่าย (Consulting Team) ที่ใช้ประโยชน์จากทรัพยากรในท้องถิ่น ทั้งในด้านการแก้ไขปัญหา การพัฒนาต่อยอดวิสาหกิจไปสู่ระดับที่สูงขึ้น ### PR.DIP (กลุ่มประชาสัมพันธ์ สล.กสอ.) : รายงาน/ภาพข่าว